મહારાષ્ટ્રમાં મરાઠવાડા પ્રદેશના બે ખેડૂતે ભારતીય હવામાન ખાતા (IMD) સામે છેતરપિંડી અને ભ્રષ્ટાચારનો કેસ કર્યો છે. પરભણીના પોલીસ સ્ટેશનમાં ફરિયાદ નોંધાવનાર ખેડૂતોનું કહેવું છે કે હવામાન ખાતાના અધિકારીઓ બિયારણ, ખાતર અને જંતુનાશક દવાઓ બનાવતી કંપનીઓ સાથે મળી ગયા છે. વરસાદની ખોટી આગાહી સાંભળીને ખેડૂતો વાવણી કરી નાખે છે અને પછી કોરા આકાશ સામે જોતા બેસી રહે છે. જેટલું વાવ્યું એટલું બળી જાય છે. પછી નવું બિયારણ ખરીદીને નવેસરથી કામ કરવું પડે છે. ગયા વર્ષે બીડના એક ખેડૂતે પણ આવી પોલીસ ફરિયાદ કરેલી. એ વખતે મહારાષ્ટ્રના હવામાન વિભાગ અને રાજ્ય સરકારે પણ આ બાબતને ગંભીરતાપૂર્વક લેવાનું આશ્વાસન આપેલું, જે ઠાલું સાબિત થયું. આ વર્ષે ચિઢાયેલા બીજા બે ખેડૂતે પોલીસ ફરિયાદ કરી છે.